Kommissionens henstilling

af 20. marts 2000

om ændring af henstilling 98/511/EF om samtrafik på et liberaliseret telemarked (Del 1 - Samtrafiktakster)

(meddelt under nummer K(2000) 651)

(EØS-relevant tekst)

(2000/263/EF)

KOMMISSIONEN FOR DE EUROPÆISKE FÆLLESSKABER -

som henviser til traktaten om oprettelse af Det Europæiske Fællesskab,

som henviser til Europa-Parlamentets og Rådets direktiv 97/33/EF af 30. juni 1997 om samtrafik på teleområdet med henblik på at sikre forsyningspligtydelser og interoperabilitet ved anvendelse af ONP-principperne(1), ændret ved direktiv 98/61/EF(2), særlig artikel 7, stk. 5,

som har hørt det rådgivende udvalg, der er nedsat i henhold til artikel 9, stk. 1, i Rådets direktiv 90/387/EØF af 28. juni 1990 om oprettelse af det indre marked for teletjenester ved gennemførelse af tilrådighedsstillelse af åbne net, ONP(3), ændret ved Europa-Parlementets og Rådets direktiv 97/51/EF(4), og

som tager følgende i betragtning:

(1) Ifølge punkt 9 i Kommissionens henstilling 98/511/EF(5), der ændrer henstilling 98/195/EF(6) om samtrafik på et liberaliseret telemarked (Del 1 - Samtrafiktakster), skal Kommissionen senest den 31. juli 1999 gennemgå og om nødvendigt ajourføre henstillingen, navnlig "bedste gældende praksis"-taksterne i punkt 4 og oplysningerne i bilag II.

(2) Som det fremgår af den femte rapport om gennemførelsen af EU's lovpakke for telesektoren(7), er der i en lang række medlemsstater endnu ikke taget passende omkostningsregnskabssystemer i brug, og der er derfor grund til at ajourføre "bedste gældende praksis"-taksterne for år 2000.

(3) "Bedste gældende praksis"-taksterne opfylder kravet om, at samtrafiktaksterne skal være omkostningsbaserede. Når de nationale tilsynsmyndigheder skal vurdere de samtrafiktakster for opkaldsterminering, der foreslås af operatører med en stærk markedsposition, og der ikke foreligger fyldestgørende omkostningsregnskaber, fungerer "bedste gældende praksis"-taksterne som en rettesnor for myndighederne.

(4) Når denne henstilling tages op til revision ved udgangen af år 2000, bør det navnlig vurderes, om det er nødvendigt fortsat at offentliggøre "bedste gældende praksis"-takster, og metoden til at fastsætte disse takster bør tages op til fornyet overvejelse -

HENSTILLER:

Artikel 1

I henstilling 98/511/EF foretages følgende ændringer:

1) Punkt 4a erstattes af følgende: "På grundlag af oplysningerne i bilag II anbefales de følgende 'bedste gældende praksis'-takster som maksimumssamtrafiktakster i perioden efter 1. januar 2000:

'Bedste gældende praksis'-takster for samtrafik (angivet i cent, dvs. euro/100)

'Bedste gældende praksis'-samtrafiktakster for videresendelse af opkald på LOKALT niveau (dvs. ved en lokal central eller så nær en lokal central som muligt)

mellem 0,5 og 0,9 cent pr. minut (spidsbelastningsperioder)

'Bedste gældende praksis'-samtrafiktakster for ENKELTTRANSIT-samtrafik (storbyniveau)

mellem 0,8 og 1,5 cent pr. minut (spidsbelastningsperioder)

'Bedste gældende praksis'-samtrafiktakster for DOBBELTTRANSIT-samtrafik (nationalt niveau - mere end 200 km)

mellem 1,5 og 1,8 cent pr. minut (spidsbelastningsperioder)"

2) Ordlyden i punkt 9 erstattes af følgende: "Denne henstilling og navnlig behovet for fortsat at offentliggøre 'bedste gældende praksis'-takster samt metoden til at fastsætte taksterne tages op til revision ved udgangen af år 2000".

3) Figur 1a i bilag II, afsnit 1, erstattes af følgende:

"Figur 1a:

Samtrafiktakster for videresendelse af opkald (1. november 1999)

>PIC FILE= "L_2000083DA.003101.EPS">"

4) Tabellen i bilag II, afsnit 3, erstattes af tabellen i bilaget til nærværende henstilling.

Artikel 2

Denne henstilling er rettet til medlemsstaterne.

Udfærdiget i Bruxelles, den 20. marts 2000.

På Kommissionens vegne

Erkki Liikanen

Medlem af Kommissionen

(1) EFT L 199 af 26.7.1997, s. 32.

(2) EFT L 268 af 3.10.1998, s. 37.

(3) EFT L 192 af 24.7.1990, s. 1.

(4) EFT L 295 af 29.10.1997, s. 23.

(5) EFT L 228 af 15.8.1998, s. 30.

(6) EFT L 73 af 12.3.1998, s. 42.

(7) KOM (1999) 537.

BILAG

Tabel

Oplysninger om samtrafiktaksterne i medlemsstaterne (1. november 1999)

>TABELPOSITION>

Kilde:

Kommissionen og de nationale tilsynsmyndigheder.

Noter